作者:柳永
標題:洞仙歌
內容:嘉景，向少年彼此，爭不雨沾雲惹。奈傅粉英俊，夢蘭品雅。金絲帳暖銀屏亞。並粲枕、輕偎輕倚，綠嬌紅奼。算一笑，百琲明珠非價。閒暇。每祗向、洞房深處，痛憐極寵，似覺些子輕孤，早恁揹人沾灑。從來嬌縱多猜訝。更對翦香雲，須要深心同寫。愛搵了雙眉，索人重畫。忍孤豔冶。斷不等閒輕舍。鴛衾下。願常恁、好天良夜。